CELEX: 32006D0665
Language: el
Date: 2006-10-03 00:00:00
Title: 2006/665/ΕΚ: Απόφαση της Επιτροπής, της 3ης Οκτωβρίου 2006 , με την οποία η Ισπανία εξουσιοδοτείται προσωρινά να εγκρίνει την εμπορία σπόρων του είδους Pinus radiata και μητρικού υλικού παραγόμενου από τους σπόρους αυτούς, τα οποία εισάγονται από τη Νέα Ζηλανδία και δεν πληρούν τις απαιτήσεις της οδηγίας 1999/105/ΕΚ του Συμβουλίου όσον αφορά την ταυτοποίηση και την επισήμανση [κοινοποιηθείσα υπό τον αριθμό Ε(2006) 4320]

4.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 273/5
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 3ης Οκτωβρίου 2006
   με την οποία η Ισπανία εξουσιοδοτείται προσωρινά να εγκρίνει την εμπορία σπόρων του είδους Pinus radiata και μητρικού υλικού παραγόμενου από τους σπόρους αυτούς, τα οποία εισάγονται από τη Νέα Ζηλανδία και δεν πληρούν τις απαιτήσεις της οδηγίας 1999/105/ΕΚ του Συμβουλίου όσον αφορά την ταυτοποίηση και την επισήμανση
   [κοινοποιηθείσα υπό τον αριθμό Ε(2006) 4320]
   (Το κείμενο στην ισπανική γλώσσα είναι το μόνο αυθεντικό)
   (2006/665/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (1), και ιδίως το άρθρο 18 παράγραφος 1,
   την αίτηση που υπέβαλε η Ισπανία,
   Εκτιμώντας τα ακόλουθα:
   
               (1)
            
            
               Στην Ισπανία, η παραγωγή σπόρων και μητρικού υλικού παραγόμενου από σπόρους του είδους Pinus radiata, τα οποία να πληρούν τις απαιτήσεις για πολλαπλασιαστικό υλικό, όπως προβλέπεται στην οδηγία 1999/105/ΕΚ, δεν επαρκεί επί του παρόντος ώστε να καλύπτει τη ζήτηση των τελικών χρηστών. Τα άλλα κράτη μέλη δεν μπορούν να προμηθεύσουν το αναγκαίο πολλαπλασιαστικό υλικό.
            
         
               (2)
            
            
               Η Νέα Ζηλανδία είναι σε θέση να προμηθεύσει επαρκή ποσότητα πολλαπλασιαστικού υλικού του εν λόγω είδους με σκοπό την παραγωγή φυτών προς φύτευση. Ωστόσο, οι εν λόγω σπόροι δεν πληρούν τις απαιτήσεις της οδηγίας 1999/105/ΕΚ όσον αφορά την ταυτοποίηση και την επισήμανση.
            
         
               (3)
            
            
               Για να καλύψει την έλλειψη αυτή, η Ισπανία πρέπει συνεπώς να εξουσιοδοτηθεί, για περιορισμένο χρονικό διάστημα, να εγκρίνει την εμπορία σπόρων και μητρικού υλικού παραγόμενου από σπόρους του είδους Pinus radiata, τα οποία πληρούν λιγότερο αυστηρές απαιτήσεις όσον αφορά την ταυτοποίηση και την επισήμανση.
            
         
               (4)
            
            
               Οι εν λόγω σπόροι και το μητρικό υλικό πρέπει να διατίθενται στην αγορά συνοδευόμενα από έγγραφο που περιλαμβάνει ορισμένες λεπτομέρειες σχετικά με την ταυτοποίησή τους.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Έως την 31η Δεκεμβρίου 2006, η Ισπανία εξουσιοδοτείται να εγκρίνει την εμπορία, σύμφωνα με τις απαιτήσεις που ορίζονται στο παράρτημα, 400 kg σπόρων του είδους Pinus radiata, καταγωγής Νέας Ζηλανδίας, οι οποίοι προορίζονται για την παραγωγή μητρικού υλικού και δεν πληρούν τις απαιτήσεις που ορίζονται στα άρθρα 13 και 14 της οδηγίας 1999/105/ΕΚ, όσον αφορά την ταυτοποίηση και την επισήμανση.
   2.   Έως την 31η Δεκεμβρίου 2011, η Ισπανία εξουσιοδοτείται να εγκρίνει την εμπορία, σύμφωνα με τις απαιτήσεις που ορίζονται στο παράρτημα, μητρικού υλικού το οποίο έχει παραχθεί από σπόρους που αναφέρονται στην παράγραφο 1 και δεν πληροί τις απαιτήσεις που ορίζονται στα άρθρα 13 και 14 της οδηγίας 1999/105/ΕΚ, όσον αφορά την ταυτοποίηση και την επισήμανση.
   Άρθρο 2
   Η παρούσα απόφαση απευθύνεται στο Βασίλειο της Ισπανίας.
   
      Βρυξέλλες, 3 Οκτωβρίου 2006.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 11 της 15.1.2000, σ. 17.
   
      ΠΑΡΑΡΤΗΜΑ
      Ταυτοποίηση και επισήμανση των σπόρων και του μητρικού υλικού
      
                  1.
               
               
                  Πληροφορίες που απαιτούνται για σκοπούς ταυτοποίησης:
                  
                              α)
                           
                           
                              κωδικός ταυτοποίησης του βασικού υλικού, εάν υπάρχει·
                           
                        
                              β)
                           
                           
                              βοτανική ονομασία·
                           
                        
                              γ)
                           
                           
                              κατηγορία·
                           
                        
                              δ)
                           
                           
                              σκοπός·
                           
                        
                              ε)
                           
                           
                              είδος βασικού υλικού·
                           
                        
                              στ)
                           
                           
                              εάν είναι γενετικώς τροποποιημένο·
                           
                        
                              ζ)
                           
                           
                              περιοχή καταγωγής ή κωδικός ταυτοποίησης·
                           
                        
                              η)
                           
                           
                              καταγωγή, εάν αρμόζει, είτε το υλικό είναι αυτόχθον ή ιθαγενές, μη αυτόχθον ή μη ιθαγενές, ή άγνωστης καταγωγής·
                           
                        
                              θ)
                           
                           
                              καταγωγή ή γεωγραφική τοποθεσία που ορίζεται από το πεδίο των γεωγραφικών συντεταγμένων (γεωγραφικό πλάτος και μήκος)·
                           
                        
                              ι)
                           
                           
                              υψόμετρο ή πεδίο τιμών υψομέτρου·
                           
                        
                              ια)
                           
                           
                              έτος ωρίμανσης.
                           
                        
            
                  2.
               
               
                  Πληροφορίες που πρέπει να περιλαμβάνει η ετικέτα ή το έγγραφο του προμηθευτή:
                  
                              α)
                           
                           
                              τα στοιχεία που αναφέρονται στο σημείο 1 και επιπλέον·
                           
                        
                              β)
                           
                           
                              επωνυμία του προμηθευτή·
                           
                        
                              γ)
                           
                           
                              ποσότητα που προμηθεύει·
                           
                        
                              δ)
                           
                           
                              δήλωση ότι οι σπόροι και το μητρικό υλικό που παράγεται από τους εν λόγω σπόρους πληρούν λιγότερο αυστηρές απαιτήσεις από εκείνες που προβλέπονται στα άρθρα 13 και 14 της οδηγίας 1999/105/ΕΚ.